(2)

cuirtear isteach an pointe 62.1 seo a leanas idir pointe 62 agus pointe 63: “62.1 Torthaí Citrus sinensis Pers. 0805 10 22 0805 10 24 0805 10 28 ex 0805 10 80 Tíortha ar mhór-roinn na hAfraice, Cabo Verde, San Héilín, Madagascar, La Réunion, Oileán Mhuirís agus Iosrael Ráiteas oifigiúil ina luaitear an méid seo a leanas: (a) is de thionscnamh tír iad na torthaí a aithnítear a bheith saor ó Thaumatotibia leucotreta (Meyrick) i gcomhréir leis na Caighdeáin Idirnáisiúnta ábhartha maidir le Bearta Fíteashláintíochta, ar choinníoll gur chuir eagraíocht oifigiúil náisiúnta cosanta plandaí an tír thionscnaimh an stádas go bhfuil sí saor ón lotnaid sin in iúl don Choimisiún i scríbhinn roimh ré, nó (b) is de thionscnamh limistéar iad na torthaí a shuigh an eagraíocht oifigiúil náisiúnta cosanta plandaí sa tír thionscnaimh go bhfuil sé saor ó Thaumatotibia leucotreta (Meyrick) i gcomhréir le Caighdeán Idirnáisiúnta maidir le Bearta Fíteashláintíochta CIBF 4(*). Luaitear an limistéar atá saor ó lotnaidí ar an deimhniú fíteashláintíochta, ar choinníoll gur chuir eagraíocht oifigiúil náisiúnta cosanta plandaí an tír thionscnaimh an stádas go bhfuil an limistéar sin saor ón lotnaid sin in iúl don Choimisiún i scríbhinn roimh ré, nó (c) gur fíor an méid seo a leanas i leith na dtorthaí: (i) is de thionscnamh áit táirgthe iad a shuigh an eagraíocht oifigiúil náisiúnta cosanta plandaí sa tír thionscnaimh go bhfuil sí saor ó Thaumatotibia leucotreta (Meyrick) i gcomhréir le Caighdeán Idirnáisiúnta maidir le Bearta Fíteashláintíochta CIBF 10(**), agus ar áit táirgthe í a áirítear ar an liosta de chóid na n-áiteanna táirgthe a chuir eagraíocht oifigiúil náisiúnta cosanta plandaí an tír thionscnaimh in iúl don Choimisiún i scríbhinn roimh ré, agus (ii) chuaigh siad faoi réir cigireachtaí oifigiúla san áit táirgthe ag amanna iomchuí i rith an tséasúir fáis agus roimh a n-onnmhairiú, lena n-áirítear scrúdú súl de dhéine lena n-aimsítear ar a laghad leibhéal 2 % inmhíolaithe, le leibhéal muiníne 95 % i gcomhréir le Caighdeán Idirnáisiúnta maidir le Bearta Fíteashláintíochta CIBF 31 (***) agus lena n-áirítear sampláil scriosach i gcás gur ann do shiomptóim, agus a fuarthas a bheith saor ó Thaumatotibia leucotreta (Meyrick), agus (iii) tá deimhniú fiteashláintíochta ag gabháil leis na torthaí a léiríonn cóid na n-áiteanna táirgthe, nó (d) gur fíor an méid seo a leanas i leith na dtorthaí: (i) is i láithreán táirgthe formheasta a táirgeadh iad, ar láithreán é a áirítear ar an liosta de chóid na láithreán táirgthe a chuir eagraíocht oifigiúil náisiúnta cosanta plandaí an tír thionscnaimh in iúl don Choimisiún i scríbhinn roimh ré, agus (ii) chuaigh siad faoi réir: — cur chuige córas éifeachtach lena n-áirítear cóireáil fhuar idir 0 °C agus – 1 °C ar feadh ar a laghad 16 lá, i gcomhréir leis na Caighdeáin Idirnáisiúnta ábhartha maidir le Bearta Fíteashláintíochta CIBF 14(*****) agus CIBF 42(****), ar choinníoll go ndearna an tríú tír onnmhairithe doiciméadú agus seiceáil ar an gcóireáil fhuar i leith gach coinsíneachta agus ar choinníoll gur chuir eagraíocht oifigiúil náisiúnta cosanta plandaí an tír thionscnaimh an cur chuige córas, mar aon le fianaise dhoiciméadach maidir lena éifeachtacht, in iúl don Choimisiún i scríbhinn roimh ré, nó — cur chuige córas éifeachtach i gcomhréir le Caighdeán Idirnáisiúnta maidir le Bearta Fíteashláintíochta CIBF 14(*****), cur chuige ina bhfuil céim ina réamhfhuaraítear an laíon torthaí go dtí an teocht ar a dhéantar an chóireáil fhuar, sula ndéantar an chóireáil fhuar sin ar feadh ar a laghad 20 lá ag teocht a shocraítear idir – 1 °C agus + 2 °C, ar choinníoll go ndearna an tríú tír onnmhairithe doiciméadú agus seiceáil ar an gcéim réamhfhuaraithe agus ar an gcóireáil fhuar i leith gach coinsíneachta, agus ar choinníoll gur chuir eagraíocht oifigiúil náisiúnta cosanta plandaí an tír thionscnaimh an cur chuige córas mar aon le fianaise dhoiciméadach maidir lena éifeachtacht in iúl don Choimisiún i scríbhinn roimh ré, nó — cóireáil éifeachtach neamhspleách iarbhuainte chun a áirithiú go bhfuil siad saor ó Thaumatotibia leucotreta (Meyrick), ar choinníoll gur chuir eagraíocht oifigiúil náisiúnta cosanta plandaí an tír thionscnaimh an chóireáil iarbhuainte, mar aon le fianaise dhoiciméadach maidir lena héifeachtacht, in iúl don Choimisiún i scríbhinn roimh ré agus go ndearna an tÚdarás Eorpach um Shábháilteacht Bhia measúnú uirthi, nó — go dtí an 31 Nollaig 2022, cur chuige córas éifeachtach i gcomhréir le Caighdeán Idirnáisiúnta maidir le Bearta Fíteashláintíochta CIBF 14(*****), cur chuige ina bhfuil céim ina réamhfhuaraítear an laíon torthaí go dtí 5 °C, sula ndéantar cóireáil fhuar air ar feadh ar a laghad 25 lá ag teocht a shocraítear idir – 1 °C agus + 2 °C, ar choinníoll go ndearna an tríú tír onnmhairithe doiciméadú agus seiceáil ar an gcéim réamhfhuaraithe agus ar an gcóireáil fhuar i leith gach coinsíneachta, agus ar choinníoll gur chuir eagraíocht oifigiúil náisiúnta cosanta plandaí an tír thionscnaimh an cur chuige córas mar aon le fianaise dhoiciméadach maidir lena éifeachtacht in iúl don Choimisiún i scríbhinn roimh ré, agus (iii) roimh a n-onnmhairiú, cuireadh faoi réir cigireachtaí oifigiúla iad chun láithreacht Thaumatotibia leucotreta (Meyrick) a aimsiú, ar cigireachtaí iad de dhéine lena n-aimsítear ar a laghad leibhéal 2 % inmhíolaithe, le leibhéal muiníne 95 % i gcomhréir le Caighdeán Idirnáisiúnta maidir le Bearta Fíteashláintíochta CIBF 31 (***) agus lena n-áirítear sampláil scriosach i gcás gur ann do shiomptóim, agus (iv) tá deimhniú fíteashláintíochta ag gabháil leo a léiríonn cóid na láithreán táirgthe, deimhniú ina luaitear sonraí na cóireála iarbhuainte a úsáideadh nó ar úsáideadh cur chuige córas, mar aon leis an teocht réamhshocraithe a úsáideadh agus fad na cóireála a úsáideadh sa chur chuige córas sin; agus (v) i gcás inar cuireadh an chóireáil fhuar i bhfeidhm le linn an iompair, i dteannta an deimhnithe fíteasláintíochta, coimeádadh taifid maidir le cur i bhfeidhm na cóireála agus cuireadh ar fáil iad arna iarraidh sin.